Dome A

**Dome A**, eller **Dome Argus**, er et høydepunkt (iskuppel) på Antarktisplatået som ligger 1&nbsp;200 kilometer fra kysten. En mener at dette er det kaldeste stedet på jorden og forskere tror at temperaturene kan falle så langt som til &minus;102&nbsp;℃. Det er det høyeste isdekte området av Antarktis og består av et høydedrag på 4&nbsp;091 meter over havet. Det ligger nær midten av Øst-Antarktis, om lag halvveis mellom toppen av Lambertbreen og Sydpolen i det australske kravområdet.

## Skildring
Dome Argus er det høyeste punktet på den massive østantarktiske iskappa, og er ikke et fjell i vanlig forstand. Punktet skiller seg lite fra terrenget omkring. Under Dome A, under et minst 2&nbsp;400 meter tykt isdekke, ligger Gamburtsevfjella.

Navnet «Dome Argus» ble gitt av Scott Polar Research Institute etter gresk mytologi. Argus bygde skipet som Jason og argonautene reiste med.

Stedet er et av de tørreste på jorden og får bare 1–3 cm snø per år. I tillegg er det som regel rolig vær, så stedet er et godt utgangspunkt for å hente opp iskjerneprøver for å forske på tidligere klima. Temperaturene på Dome A faller til under &minus;80&nbsp;℃ nesten hver vinter, mens den om sommeren sjelden går over &minus;10&nbsp;℃.

## Utforskning
Detaljer i morfologien til domen ble undesøkt ved hjelp av ekkoloddmålinger fra luften mellom 1967 og 1979.

I januar 2005 krysset et lag fra Chinese National Antarctic Research Expeditions (CHINARE) fra Zhongshan-stasjonen til Dome A og nådde det som er det høyeste punktet på isdekket (4&nbsp;093 moh) ved 80°22’S 77°21’Ø den 18. januar. Reisen var 1&nbsp;228 km lang. Toppen av isen ligger nær enden av en lang rygg (rundt 60 km lang og 10&nbsp;km bred) som er et stort isskille. Langs hele ryggen er ikke høydeforskjellen mer enn noen få meter. En automatisk værstasjon er satt ut på Dome A, og en ny stasjon ble satt opp rundt halvveis mellom toppen og kysten, ved et sted kalt Eagle, (76°25'S, 77°01'Ø, 2&nbsp;830 moh). Disse værstasjonene blir drevet i et samarbeid mellom Kina og Australia. En tredje stasjon (LGB69) ved 70°50'S, 77°04'Ø, 1&nbsp;854 moh, har vært i drift siden januar 2002. Stasjonen på Dome A blir drevet av solceller og diesel og krever årlig vedlikehold og etterfylling av drivstoff.

Den laveste temperaturen som til nå er registrert på Dome A siden januar 2005 var i juli 2005: da det ble målt &minus;82,5&nbsp;℃. Den laveste lufttemperaturen (&minus;89,2&nbsp;℃) som er registrert på jordoverflaten ble gjort i juli 1983 ved Vostok, som ligger nesten 600 meter lavere enn Dome A. Analyser av satellittdata og atmosfæriske modeller har vist at Ridge A, som ligger 144&nbsp;km sørøst for Dome A, potensielt er et enda bedre sted for å kunne markere de laveste temperaturene på jorden.

## Observatorium
Poler Research Institute of China satte ut et robotdreven observatorium kalt PLATO (PLATEAU Observatory) på domen i januar 2008. PLATO ble utformet og bygd av University of New South Wales i Sydney i Australia for å fungere som en plattform for astronomiske observasjoner og undersøkelser av området. Forskjellige institusjoner fra Australia, USA, Kina og Storbritannia har laget instrumenter som benyttes av PLATO.

Kunlun-stasjonen, den tredje stasjonen til Kina i Antarktis, ble opprettet på domen den 27. januar 2009. Så langt blir Kunlun-stasjonen bare benyttet om sommeren, men det er planer om å utvikle den videre og bygge en flystripe i nærheten, siden stasjonen ligger utenfor helikopter-rekkevidde.

## Se også
* Kuldepolen
* Utilgjengelighetspol
* Dome C (også kalt *Dome Circe* eller *Dome Charlie*)
* Dome F (også kalt *Dome Fuji*)
* Liste over fjell i Antarktis etter primærfaktor

## Referanser


## Eksterne lenker
* Webkamera får Dome A
* PLATO - Dome A Robotic Observatory - Chinese Translation
* China to Build Third Station i Antarktis (China Daily, Oct 14 2004)
* Photo Gallery (People's Daily, Jan 19 2005)
* Chinese Engineer Receives Medical Treatment After Falling Ilsk During Antarktis Traverse  (US National Science Foundation, Jan 19 2005)
* Expedition Photographs (People's Daily, Jan 21 2005)
* An account av Dome A expedition (Beijing Review, mai 2005)
* OpenStreetMap